
A cserkészet szerepe a Z generáció mentális egészségének fejlődésében

Kulcsszavak: mentális jólét, cserkészet, MET - Mentális Egészség Teszt, Z generáció
A Z generáció tagjai számára a mentális egészség megőrzése komoly kihívást jelent a digitális világban. A folyamatos online jelenlét, a közösségi média nyomása és a gyorsan változó elvárások mind növelik a stresszt és szorongást a fiatalok körében. Kutatásom célja annak feltárása, hogy a cserkészet hogyan járul hozzá a fiatalok lelki egyensúlyának fenntartásához és fejlesztéséhez. A cserkészet közösségi és természetközpontú programjai lehetőséget biztosítanak a fiataloknak arra, hogy elszakadjanak a digitális világ nyomásaitól, erősítsék szociális kapcsolataikat, mentális egészségüket és fejlesszék személyes készségeiket.
Módszerként kvantitatív megközelítést alkalmaztam (n=150 fő), online kérdőíves felméréssel, amelyben cserkészek (n=69 fő), más közösségek tagjai (n=36 fő), valamint közösséghez nem tartozó fiatalok (n=45 fő) vettek részt. A kutatás az alábbi területekre fókuszált: (1) Baráti társaság, (2) Képernyőidő, (3) Fizikai aktivitás, (4) Mentális egészség, (5) Közösségi tapasztalatok. A mentális egészség vizsgálatára a pszichológia tudományában népszerű MET, mint Mentális Egészség Tesztet használtam. Az eredmények feldolgozása az Excel statisztika programcsomag segítségével történt, khi-négyzet (ꭓ2) próbával, t-próbával, valamint az átlagok összehasonlításával elemeztem az egyes csoportokat.
Az eredmények szerint a cserkészetben résztvevő fiataloknál jelentősen alacsonyabb szorongást és magasabb érzelmi jóllétet mértem. A természetben végzett tevékenységek különösen hatékonynak bizonyultak a stressz csökkentésében, míg a közösségi programok erősítették a szociális kapcsolatokat. A kutatás eredményei arra utalnak, hogy a közösséghez való tartozás fontos a fiatalok számára a mentális egészségük érdekében. Így fontos lehet népszerűsíteni más hasonló közösségi programokat, amik értékében a természet közelisége és a digitális világ mellőzése áll.



